CELEX: 32022R0199
Language: et
Date: 2021-12-02 00:00:00
Title: Komisjoni delegeeritud määrus (EL) 2022/199, 2. detsember 2021, millega muudetakse Euroopa Parlamendi ja nõukogu määrust (EL) 2019/1241 Põhjameres norra tursiku püügil tõkkevahendite kasutamise osas

15.2.2022   
               
               
                  ET
               
               
                  Euroopa Liidu Teataja
               
               
                  L 33/1
               
            
         KOMISJONI DELEGEERITUD MÄÄRUS (EL) 2022/199,
         2. detsember 2021,
         millega muudetakse Euroopa Parlamendi ja nõukogu määrust (EL) 2019/1241 Põhjameres norra tursiku püügil tõkkevahendite kasutamise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. juuni 2019. aasta määrust (EL) 2019/1241, mis käsitleb kalavarude ja mereökosüsteemide kaitsmist tehniliste meetmete abil ning millega muudetakse nõukogu määrusi (EÜ) nr 1967/2006, (EÜ) nr 1224/2009 ning Euroopa Parlamendi ja nõukogu määrusi (EL) nr 1380/2013, (EL) 2016/1139, (EL) 2018/973, (EL) 2019/472 ja (EL) 2019/1022 ning tunnistatakse kehtetuks nõukogu määrused (EÜ) nr 894/97, (EÜ) nr 850/98, (EÜ) nr 2549/2000, (EÜ) nr 254/2002, (EÜ) nr 812/2004 ja (EÜ) nr 2187/2005, (1) eriti selle artikli 15 lõiget 2,
         ning arvestades järgmist:
         
                     (1)
                  
                  
                     Määruse (EL) 2019/1241 V lisas on esitatud Põhjamere, Skagerraki ja Kattegati jaoks piirkondlikul tasandil kehtestatud tehnilised meetmed.
                  
               
                     (2)
                  
                  
                     Kui otsese majandamishuviga liikmesriigid leiavad, et alternatiivsed meetmed on kooskõlas noorte isendite kaitsega, kasutades selektiivsuse suurendamise seadmeid alternatiivina nendele, mis on kehtestatud piirkondlikul tasandil ja esitatud määruse (EL) 2019/1241 V–XI lisa B osas, võib komisjon võtta sellised meetmed vastu delegeeritud õigusaktidega kõnealuste liikmesriikide esitatud ühise soovituse alusel.
                  
               
                     (3)
                  
                  
                     Määruse (EL) 2019/1241 artikli 16 kohaselt võivad otsese majandamishuviga liikmesriigid esitada komisjonile ühise soovituse kõnealuse määruse artikli 15 lõikes 2 osutatud tehniliste meetmete vastuvõtmiseks seoses püügivahendite suurus- ja liigipõhise selektiivsusega. Liikmesriigid, kes esitavad sellise soovituse, peavad esitama teaduslikud tõendid selle kohta, et kõnealuste meetmetega saavutatav selektiivsus konkreetsete liikide või liikide kombinatsiooni püüdmisel on vähemalt samaväärne kui kõnealuse määruse V–X lisa B osas ja XI lisa A osas esitatud püügivahendite selektiivsus.
                  
               
                     (4)
                  
                  
                     Belgial, Taanil, Saksamaal, Prantsusmaal, Madalmaadel ja Rootsil (edaspidi „Scheveningeni töörühm“) on otsene huvi kalavarude majandamiseks Põhjamere kalapüügil. Pärast Põhjamere nõuandekomisjoniga konsulteerimist esitas Scheveningeni rühm 26. veebruaril 2020 komisjonile määruse (EL) 2019/1241 artikli 15 alusel ühise soovituse, milles tegi ettepaneku võtta vastu delegeeritud õigusakt, millega muudetakse kõnealuse määruse V lisa B osa, et lubada Põhjameres norra tursiku püügil liigipõhise selektiivsusega vahendi kasutamist alternatiivina kõnealuse määruse V lisa B osas määratletud sortimisvõrele, mille võresamm on kuni 35 mm.
                  
               
                     (5)
                  
                  
                     Kalanduse eksperdirühmaga konsulteeriti ühise soovituse osas 30. septembril 2021. Euroopa Parlament osales kohtumisel vaatlejana.
                  
               
                     (6)
                  
                  
                     Kalanduse teadus-, tehnika- ja majanduskomitee (STECF) jõudis järeldusele, (2) et võrreldes sortimisvõre kasutamisega on tõkkevahendi kasutamise tulemuseks tõenäoliselt väiksem kaaspüügimäär (kaal ja arv) ning norra tursikust suuremaks kasvavate kaaspüügiliikide (nt tursklased) kestev või parem varude kasutamise muster. STECF märkis, et alla 15 cm pikkused isendid moodustavad vaid väikese osa kogu kaaspüügist, ning jõudis järeldusele, et võrreldes sortimisvõre kasutamisega norra tursiku püügil oleks kaaspüük seega oluliselt väiksem siis, kui kasutatakse tõkkevahendit.
                  
               
                     (7)
                  
                  
                     Seepärast tuleks määrust (EL) 2019/1241 vastavalt muuta.
                  
               
                     (8)
                  
                  
                     Kuna käesoleva määrusega ettenähtud meetmed mõjutavad otseselt liidu laevade kalapüügihooaja kavandamist ja seonduvat majandustegevust, peaks käesolev määrus jõustuma kohe pärast selle avaldamist. Kuna norra tursiku püük toimub septembrist detsembrini, tuleks käesolevat määrust kohaldada alates 1. septembrist 2021. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtet,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2019/1241 V lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. septembrist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. detsember 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 198, 25.7.2019, lk 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            LISA
            V lisa B osa punkti 1.4 tabeli üheksandat kannet muudetakse järgmiselt:
            
               
                           Võrgusilma suurus
                        
                        
                           Geograafilised piirkonnad
                        
                        
                           Tingimused
                        
                     
                           „Vähemalt 16 mm
                        
                        
                           Kogu piirkond
                        
                        
                           Nende väikeste pelaagiliste liikide sihtpüük, mida ei ole käesolevas tabelis mujal käsitletud.
                           Norra tursiku sihtpüük. Paigaldatakse üks järgmistest vahenditest:
                           
                                       1)
                                    
                                    
                                       sortimisvõre, mille võresamm on kuni 35 mm;
                                    
                                 
                                       2)
                                    
                                    
                                       tõkkevahend (*1), kui on täidetud järgmised tingimused:
                                       
                                                   i)
                                                
                                                
                                                   tõkkevahendi võrgusilma suurus on kuni 70 mm ja sellesse paigaldatakse PVCst või samalaadsest painduvast materjalist valmistatud tõstevõru;
                                                
                                             
                                                   ii)
                                                
                                                
                                                   kui tõkkevahendi koonuse/toru osasse paigaldatakse tõkkepuri, peab see tõkkepuri olema valmistatud PVCst või samalaadsest painduvast materjalist ning tõkkepurje suurus peab olema selline, et see ei kataks rohkem kui 75 % ristlõikealast, kuhu see paigutatakse, ning
                                                
                                             
                                                   iii)
                                                
                                                
                                                   tõkkevahendi tippu tehakse vähemalt 50 × 50 cm suurune väljalaskeava.
                                                
                                             
                                 Põhjamere garneeli ja Aisopose süvameregarneeli sihtpüük. Tuleb paigaldada selekteeriv traal või sortimisvõre vastavalt riigisiseselt või piirkondlikult kehtestatud eeskirjale.
                        
                     
            
               (*1)  „Tõkkevahend“ – kooniline võrgust vahend, mis vastab järgmistele kriteeriumidele:
            
                        (1)
                     
                     
                        see kinnitatakse noodapära ette nii, et koonuse esiserv või alus on täies ulatuses traalile kinnitatud noodapära või võrgupikenduse ees;
                     
                  
                        (2)
                     
                     
                        see aheneb tipuni, kus see on kinnitatud traali alumise võrgupaneeli külge;
                     
                  
                        (3)
                     
                     
                        väljalaskeava on välja lõigatud tõkkevahendi tipu ja noodapära ühenduskohas;
                     
                  
                        (4)
                     
                     
                        see võimaldab norra tursiku läbipääsu tõkkevahendist ja noodapäras hoidmist, samal ajal kala kaaspüügi väljasuunamist väljalaskeava kaudu.“